ໃນລະຫວ່າງແຕ່ວັນທີ 15-16 ມິຖຸນາ, ບັນດາອົງການທີ່ມີໜ້າທີ່ຫວຽດນາມ, ສະຖານທູດຫວຽດນາມ ປະຈຳສາມປະເທດດັ່ງກ່າວ, ບໍລິສັດການບິນຫວຽດນາມ Bamboo Airway ແລະ ບັນດາອົງການທີ່ມີໜ້າທີ່ທ້ອງຖິ່ນ ໄດ້ປະສານງານ ເພື່ອຈັດສົ່ງພົນລະເມືອງຫວຽດນາມຈຳນວນ 266 ຄົນ ຈາກປະເທດຄູເວດ, ກາຕາ ແລະ ອີຢີບ ໄດ້ກັບຄືນປະເທດຢ່າງປອດໄພ.
ພົນລະເມືອງໄດ້ນຳສົ່ງກັບຄືນປະເທດໃນຄັ້ງນີ້ ປະກອບມີ ແມ່ຍິງຖືພາ, ເດັກນ້ອຍອາຍຸຕໍ່າກວ່າ 18 ປີ, ຄົນເຈັບປ່ວຍໜັກ ແລະ ຄົນງານຜູ້ທີ່ໝົດກຳນົດສັນຍາ...
ກ່ອນໜ້ານັ້ນ, ສະຖານທູດຫວຽດນາມ ປະຈຳ ຄູເວດ ໄດ້ເຮັດວຽກຢ່າງແໜ້ນແຟ້ນ ກັບບັນດາອົງການທີ່ມີໜ້າທີ່ທ້ອງຖິ່ນ ເພື່ອກະກຽມລະບຽບການເພື່ອຂໍອະນຸຍາດການບິນທີ່ຈຳເປັນ; ຂໍອະນຸຍາດໃຫ້ພົນລະເມືອງຫວຽດນາມ ທີ່ອີຢິບ ໄດ້ເຂົ້າເມືອງ ຄູເວດ ເພື່ອເຊື່ອມຕໍ່ຖ້ຽວບິນ; ພ້ອມກັນນັ້ນ, ບັນດາເອກອັກຄະລັດຖະທູດ ແລະ ພະນັກງານການທູດຂອງສະຖານທູດຫວຽດນາມ ປະຈຳ ຄູເວດ, ກາຕາ ແລະ ອີຢີບ ໄດ້ໄປສະໜາມບິນໂດຍກົງ ເພື່ອປະສານສົມທົບກັບສາຍການບິນ ແລະ ອຳນາດການປົກຄອງທ້ອງຖິ່ນ ເຊິ່ງໄດ້ແນະນຳ ແລະ ສະໜັບສະໜູນພົນລະເມືອງ ໃຫ້ສຳເລັດຂັ້ນຕອນລະບຽບການທີ່ຈຳເປັນ.
ດ້ວຍເປົ້າໝາຍຮັບປະກັນສຸຂະພາບຂອງພົນລະເມືອງ, ປ້ອງກັນການແຜ່ລະບາດຂອງພະຍາດ COVID-19, ບໍລິສັດການບິນ Bamboo Airway ໄດ້ປະຕິບັດມາດຕະການຕ່າງໆກ່ຽວກັບຄວາມປອດໄພ, ຄວາມໝັ້ນຄົງ ແລະ ປ້ອງກັນ ແລະ ຕ້ານພະຍາດລະບາດ ໃນຕະຫຼອດການບິນ.
ທັນທີຫຼັງຈາກລົງຈອດຢູ່ສະໜາມບິນສາກົນ ເຕີນເຊີນຍຶດ - ນະຄອນໂຮຈິມິນ, ຜູ້ໂດຍສານທຸກຄົນ ໄດ້ ກວດສອບທາງການແພດ ແລະ ປະຕິບັດການແຍກຫ່າງ ຕາມລະບຽບການທີ່ໄດ້ກຳນົດໄວ້.
ໃນໄລຍະຈະມາເຖິງ, ບັນດາອົງການທີ່ມີໜ້າທີ່ຫວຽດນາມ, ບັນດາອົງການຜູ້ຕາງໜ້າຂອງຫວຽດນາມຢູ່ຕ່າງປະເທດ ແລະ ສາຍການບິນພາຍໃນປະເທດ ຈະສືບຕໍ່ປະຕິບັດຖ້ຽວບິນ ເພື່ອນຳສົ່ງພົນລະເມືອງກັບຄືນປະເທດ, ໂດຍອີງໃສ່ການຜັນແປພະຍາດໃນປະເທດ ແລະ ສາກົນ, ຄວາມປາຖະໜາຂອງພົນລະເມືອງ ແລະ ຄວາມສາມາດໃນການແຍກຫ່າງຂອງທ້ອງຖິ່ນ.
ຄຳຮຸ່ງ